**Ásványráró község Önkormányzatának**

**BELSŐ ELLENŐRZÉSI JELENTÉSE**

**2019. évre**

**Ellenőrzött szerv: Ásványráró Község Önkormányzata**

**Ellenőrzés tárgya:** a civil szférának juttatott támogatások felhasználásának ellenőrzése

**Ellenőrzés célja:** A közpénzek szabályszerű kezelésének, felhasználásának biztosítása

**Ellenőrzött időszak:** 2018. költségvetési év

**Ellenőrzés típusa:** pénzügyi, szabályszerűségi

**Ellenőrzés módszere:** dokumentációkon alapuló, tételes ellenőrzés

**Ellenőrzésbe bekért iratok:**

* Költségvetési és Zárszámadási rendelet
* Önkormányzat SZMSZ-e
* Képviselő-testület határozatai
* Civil szervezetekkel kötött támogatási szerződések, megállapodások, nyilatkozatok
* Kifizetések pénzügyi és számviteli nyilvántartásai
* A támogatások elszámolásának bizonylatai

**Ellenőrzés szervezése:**

Ásványráró Község Önkormányzata és a NEO-KONTROLL Bt. között kötött megállapodás alapján, az Önkormányzat Képviselő-testülete által meghatározott éves belső ellenőrzési tervnek megfelelően.

**Helyszíni ellenőrzés kezdete:**

2020. március 18. adatbekéréssel, folyamatos egyeztetéssel

**Ellenőrzést végzők:**

a NEO-KONTROLL Bt. - az NGM által nyilvántartásba vett regisztrált - belső ellenőrei: *regisztrációs szám: Géczi Sándorné 5113673*

*Varga Ferencné 5113675*

**Ellenőrzés alapjául szolgáló jogszabályok:**

Költségvetési szervek belső kontrollrendszeréről és belső ellenőrzéséről szóló 370/2011.(XII.31.) Korm. rendelet (Bkr.)

Államháztartásról szóló 2011. évi CXCV. törvény (új Áht.),

Államháztartási törvény végrehajtásáról szóló 368/2011.(XII.31.) Kormány-rendelet (Ávr.)

Az államháztartás számviteléről szóló 4/2013.(I.11.) Korm. rendelet (új Áhsz.)

A közpénzekből nyújtott támogatások átláthatóságáról szóló 2007. évi CLXXXI. törvény (Átláthatósági törvény)

**Ellenőrzött időszakban hivatalban lévő vezetők:**

Tatainé Popp Rita polgármester

Frank Szilvia jegyző

**VEZETŐI ÖSSZEFOGLALÓ**

A támogatásokkal kapcsolatos eljárásra az Áht. és az Ávr. VI. fejezete tartalmaz központi előírásokat.

Ásványráró község Önkormányzatnál a civil támogatások juttatásának szabályairól, eljárási rendjéről nem készült belső szabályozás.

A civil szervezetek támogatási igényeiket írásban nem nyújtották be. A Képviselő-testület a költségvetési előirányzatok kialakításakor megtárgyalja az erre a célra szánt összegeket és a támogatandó célokat, szervezeteket.

Egy eset kivételével (Rákóczi Szövetség) támogatási szerződést nem kötöttek a támogatottakkal, így nem írtak elő elszámolási kötelezettséget. Nem kérték be a jogszabályokban meghatározott nyilatkozatokat.

A támogatások kifizetése utalása jellemzően nem utólagos elszámolási kötelezettséggel, hanem a támogatott cél felmerülésekor a kiadásról szóló számla, dokumentum önkormányzat részéről történő megtérítésével valósult meg a vizsgált évben.

Ásványráró Község Önkormányzata a 2018. évi költségvetésében a civil szervezetek részére működési célú tervezett támogatás 1.152 e Ft, a tényleges felhasználás 690.499 Ft. Fejlesztési célú támogatásra nem terveztek előirányzatot, a felmerült 803.151 Ft sportfejlesztési program önrészének biztosításáról határozattal döntött a Képviselő-testület, amely összeg módosított előirányzatként is jóváhagyásra került a költségvetési rendeletben. A Képviselő-testület az önrész támogatásként történő nyújtásának jóváhagyásáról azonban csak később, a 33/2018. (V.15.) határozatával döntött. Mivel a tárgyi eszköz beruházás önrésze az 500.000 Ft-ot meghaladta, a Képviselő-testületnek az önrész kifizetése előtt kellett volna dönteni.

A Rákóczi Szövetségnek a határon túli magyar iskolába beíratott gyermekek családjainak támogatására nyújtottak 50.000 Ft-ot. Képviselő-testületi határozat nem készült, a Polgármester az Önkormányzati SZMSZ-ben kapott felhatalmazás alapján vállalta a kötelezettséget.

A Sportegyesület és az Önkéntes Tűzoltó egyesületet esetében az Önkormányzat a saját költségvetésében a működési kiadások között tervezte és számolta el az üzemanyagköltségeket. A 84031 Civil szervezetek működési támogatása kormányzati funkción ilyen jogcímen nem számoltak el kiadást. Ezek a kiadások is támogatásnak minősülnek, így azokat a következőkben civil szervezeteknek nyújtott támogatásként kell tervezni és kimutatni.

Az egyes civil szervezeteknek nyújtott támogatásokkal kapcsolatos megállapításainkat a Jelentés Részletes megállapításai tartalmazzák.

A 84031 Civil szervezetek működési támogatása kormányzati funkción a költségvetési beszámolóban teljesített kiadásként 906.531 Ft szerepel. A főkönyvi könyvelésben ezen a kormányzati funkción a civil szervezeteknek nyújtott támogatások összege 690.499 Ft. A 216.032 Ft eltérés abból adódik, hogy a Római Katolikus Plébániahivatal részére kiutalt összeget helytelenül ide könyvelték.

A kifizetésekhez minden esetben kiállították az utalványrendeleteket; az azonosító adatok, összegek mellett tartalmazták: a kötelezettségvállaló, ellenjegyző (ellenőrző), érvényesítő, utalványozó, pénzügyi ügyintézők aláírásait, a kötelezettségvállalás számát. A kiadási utalványrendeletekre rávezetésre kerültek, hogy a szakmai teljesítés igazolása megtörtént, azonban e kulcsfontosságú gazdálkodási jogkör gyakorlójának erre vonatkozó igazolása, keltezéssel ellátott aláírása sem az alapbizonylatokon, sem az utalványrendeleteken nem lelhető fel.

Az utalványrendeleteket a gazdálkodási jogköröket gyakorlók aláírták, azonban azok általában keltezés nélküliek, holott az Ávr. ezt kötelezően előírja. Az utalványrendeleteken a bizonylat/számla adatai nem minden esetben egyeznek meg az alapbizonylat/számla adataival. Utólagos gazdálkodási jogkör gyakorlás történt a Magyar Labdarúgó Szövetségnek 2018. 01. 30-án kifizetett 803.151 Ft tárgyi eszköz beruházás pályázati önrész kiadási utalványrendelete szerint; az érvényesítés és az utalványozás aláírása 2018. 06. 05. keltezésű. A kifizetés annak elrendelése előtt már megtörtént.

**RÉSZLETES MEGÁLLAPÍTÁSOK**

Ásványráró község Önkormányzatnál a civil támogatások juttatásának szabályairól, eljárási rendjéről nem készült belső szabályozás.

A támogatásokkal kapcsolatos eljárásra az Áht. és az Ávr. VI. fejezete tartalmaz központi előírásokat.

Az Áht. 48.§ (1) bekezdése szerint:

Az államháztartás alrendszerei terhére támogatás

*a) közigazgatási hatósági határozattal vagy hatósági szerződéssel,*

b) *támogatói okirattal vagy* támogatási szerződéssel

*jogszabály vagy* egyedi döntés (a továbbiakban: támogatási döntés) alapján, pályázati úton vagy pályázati rendszeren kívül nyújtható.

50. § (1) Költségvetési támogatás annak nyújtható, aki

*a) megfelel a rendezett munkaügyi kapcsolatok követelményeinek,*

*b) a köztulajdonban álló gazdasági társaságok takarékosabb működéséről szóló törvényben foglalt közzétételi kötelezettségének eleget tett, és*

c) átlátható szervezetnek minősül.

53. § A kedvezményezettet beszámolási kötelezettség terheli a költségvetési támogatás rendeltetésszerű felhasználásáról.

53/A. § (1) A költségvetési támogatás jogosulatlan igénybevétele, jogszabálysértő vagy nem rendeltetésszerű felhasználása esetén a támogató a költségvetési támogatást visszavonhatja, a támogatási szerződéstől elállhat, azt felmondhatja vagy kezdeményezheti annak módosítását.

Az **Ávr.** szabályozza a támogatási szerződések tartalmát:

*76. § (1) A támogatási szerződésben meg kell határozni az e rendeletben foglalt kötelezettségek megtartását biztosító feltételeket, ha azokról jogszabály nem rendelkezik, így különösen*

*a)  a támogatott tevékenységet,*

*b) a költségvetési támogatás összegét, a támogatási intenzitást, az elszámolható költségeket,*

*c) a támogatott tevékenység időtartamát és a költségvetési támogatás felhasználásának határidejét,*

*d) a költségvetési támogatás rendelkezésre bocsátásának módját, feltételeit****,*** *ütemezését, részletekben történő folyósítás esetén az egyes finanszírozási időszakokat a kedvezményezett által benyújtott és a támogató által elfogadott költségterv alapján,*

*e) visszatérítendő költségvetési támogatás esetén a visszafizetés módját - egy összegben vagy részletekben -, és határidejét,*

*f) a beszámolással - ideértve a beszámoló tartalmi követelményeit is -, továbbá az ellenőrzéssel kapcsolatos szabályokat,*

*g) a jogosulatlanul igénybe vett támogatás jogkövetkezményeit, visszafizetésének rendjét****,*** *- a biztosítékmentesség kivételével - a visszafizetés biztosítékait,*

*h) a költségvetési támogatással kapcsolatos iratok, valamint a költségvetési támogatás felhasználását alátámasztó bizonylatok teljes körű megőrzésének határidejét,*

*i) a támogatott tevékenység megvalósításában közreműködők bevonásának lehetőségét, a közreműködők által megvalósítható tevékenységeket,*

*j) az e rendelet szerinti adatszolgáltatásokhoz szükséges adatok és az azokban bekövetkező változások támogató felé történő bejelentésének kötelezettségét, a bejelentési kötelezettség elmulasztásának következményeit, és*

*k) a támogatási szerződés felmondásának, illetve az attól történő elállás esetköreit.*

Az Átláthatósági törvény részletesen szabályozza az összeférhetetlenségi (6. §(1) bek.) és közzétételi (8.§ (1) bek.) szabályokat, kötelezettségeket a pályázati vagy pályázaton kívüli támogatásokra egyaránt.

A támogatási szerződések megkötésekor be kell kérni az összeférhetetlenségről, illetve annak hiányáról szóló nyilatkozatokat.

**Egy eset kivételével (Rákóczi Szövetség) támogatási szerződést nem kötöttek a támogatottakkal, nem kérték be az előzőekben részletezett, jogszabályokban meghatározott nyilatkozatokat.**

A támogatások kifizetése, utalása jellemzően nem utólagos elszámolási kötelezettséggel, hanem a támogatott cél felmerülésekor a kiadásról szóló számla, dokumentum önkormányzat részéről történő megtérítésével valósult meg a vizsgált évben.

Az Önkormányzat a 2018. évi költségvetéséről szóló 4/2018. (II.14.) önkormányzati rendeletben 1.152 e Ft-ot tervezett a 84031 Civil szervezetek működési támogatására. A III. negyedévben a költségvetés a 12/2018. (XI. 7.) önkormányzati rendelettel módosításra került, amelyben 803.151 Ft fejlesztési célú pénzeszközátadást hagytak jóvá.

A juttatott támogatások címzettjeit és összegeit a következő táblázat szemlélteti:

Ft-ban

|  |  |  |  |  |
| --- | --- | --- | --- | --- |
| Kedvezményezett | eredeti | módosított | összesen | juttatott támogatás |
|  | költségvetés | | |
| **Működési célra** |  |  |  |  |
| Pávakör | 480.000 |  | 480.000 | 480.000 |
| Sportegyesület | 652.000 |  | 652.000 | 150.499 |
| Alapítvány | 20.000 |  | 20.000 | 10.000 |
| Rákóczi Szövetség |  |  |  | \*50.000 |
| ***Összesen működésre*** | ***1.152.000*** |  | ***1.152.000*** | ***690.499*** |
| **Fejlesztési célra** |  |  |  |  |
| Sportegyesület | - | 803.151 | 803.151 | 803.151 |
| ***Összesen fejlesztésre*** |  | ***803.151*** | ***803.151*** | ***803.151*** |
| **Összes támogatás** | **1.152.000** | **803.151** | **1.955.151** | **1.493.650** |

\* A Rákóczi Szövetségnek a határon túli magyar iskolába beíratott gyermekek családjainak támogatására nyújtották. Képviselő-testületi határozat nem készült, a Polgármester az Önkormányzati SZMSZ-ben kapott felhatalmazás alapján (az önkormányzat nevében 500 e Ft-ig vállalhat kötelezettséget – a Képviselő-testület utólagos tájékoztatása mellett) vállalta a kötelezettséget, 2018. június 1-jén megkötötte a Támogatói szerződést, pénzügyi ellenjegyzéssel. A szerződés részletesen tartalmazza a számadási kötelezettséget, az elszámolás módját, határidejét, annak nem teljesítése esetén a visszafizetési kötelezettséget.

*A szerződéshez csatolni kellett volna - az Átláthatósági törvénynek megfelelően – az összeférhetetlenségről, illetve annak hiányáról szóló nyilatkozatokat, továbbá szükséges lett volna arról is nyilatkoztatni, hogy a támogatott legális tevékenységet végez, nincs köztartozása, nem áll csőd- vagy felszámolási eljárás alatt.*

A Szövetség határidőn belül, 2019. március 4-én, a megfelelő dokumentumokkal elszámolt a teljes összeggel.

Támogatások tervezése:

A civil szervezetek támogatási igényeiket írásban nem nyújtották be. A Képviselő-testület a költségvetési előirányzatok kialakításakor megtárgyalja az erre a célra szánt összegeket és a támogatandó célokat, szervezeteket.

A támogatások kifizetése, utalása jellemzően nem utólagos elszámolási kötelezettséggel, hanem a támogatott cél felmerülésekor a kiadásról szóló számla, dokumentum önkormányzat részéről történő megtérítésével történik.

A Pávakör részére éves szinten nyújtott 480.000 Ft támogatás a népdalkör vezetőjének havi 40.000Ft útiköltség térítése. A több éve működő népdalkör részére rendszeresen nyújtják a támogatást, írásbeli megállapodást nem tudtak rendelkezésünkre bocsájtani. A havonként utalt támogatás alapja az Önkormányzat által elrendelt kiküldetés. A kiküldetési rendelvényen feltüntetésre kerülnek a munkavégzés napjai, a teljesített kilométerek, a saját gépjármű adatai.

A Sportegyesület részére a költségvetésben *működésre* meghatározott támogatási összegből (652.000 Ft) a támogatott célokra a felmerült kiadások alapján 150.499 Ft került elszámolásra.

Kiadások a Sportegyesület nevére kiállított számlák szerint: gépkocsi felelősségbiztosítási díjak 22.894 Ft, nevezési díjak, versenyeztetés 57.144 Ft, gépkocsijavítás 70.461 Ft.

*Ezen felül a Sportegyesület gépkocsijának üzemanyagköltségeire 386.951 Ft +áfa összeg került kifizetésre, amit az Önkormányzat költségvetésében a 08103 Sportlétesítmények működtetése, fejlesztése kormányzati funkción számoltak el. Tájékoztatásuk szerint ezen a cofogon a dologi kiadások előirányzata között üzemanyagköltségre is terveznek.* **Ezen kiadás is működési támogatásnak minősül. A jövőben a Sportegyesület tevékenységével összefüggő valamennyi, az Önkormányzat által megtérített kiadást támogatásként kell elszámolni, kimutatni.**

A Sportegyesület a 2017. évi munkájáról a Képviselő-testület előtt beszámolt. A szakmai és pénzügyi beszámolója mellett jelezte a 2018. évi pénzügyi támogatási igényeit (nevezési díjak 220.000 Ft, edzői díj 200.000 Ft). A beszámolót a Képviselő-testület a 39/2018. (VI. 26.) határozattal elfogadta. *2018. évre vonatkozóan beszámolás nem történt.*

*Fejlesztési célra:* A Sportegyesület a Magyar Labdarúgó Szövetséghez 2017. évben a sportfejlesztési program keretében támogatási igényt nyújtott be tárgyi eszköz beszerzésre és utánpótlás, nevelés feladatainak ellátásához. 2017. 06.20-án az MLSZ jóváhagyó határozatában közölte a program megvalósításához szükséges önrészt és a nyújtott támogatás összegét. A támogatás előfinanszírozással történt.

Utánpótlás, nevelés feladataira a 280.000 Ft önrészt 2017. október 17-én elutalták.

A tárgyi eszközök (mosógép, fűnyírótraktor tartozékokkal és pályavonalzó kocsi) beszerzési kiadásaira 803.151 Ft önrészt 2018. január 30-án fizették ki. A Képviselő-testület az önrészek támogatásként történő nyújtásának jóváhagyásáról csak később, a 33/2018. (V.15.) határozatával döntött. Mivel a tárgyi eszköz beruházás önrésze az 500.000 Ft-ot meghaladta, a Képviselő-testületnek kellett volna dönteni az önrész kifizetése előtt.

Az Önkéntes Tűzoltó egyesületet részére a 84031 Civil szervezetek működési támogatása kormányzati funkción nem terveztek és nem számoltak el kiadást. Ténylegesen, a Sportegyesülethez hasonlóan a Tűzoltó egyesület üzemanyag kiadásait saját működési kiadásai között, a 66020 Város- és községgazdálkodás kormányzati funkción számolták el, 138.504 Ft + áfa összegben. Ez a kiadás is támogatásnak minősül, így a következőkben civil szervezeteknek nyújtott támogatásként kell tervezni és kimutatni.

A Győri Speciális Mentők támogatására az Országos Egyesület a Mosolyért Alapítvány részére az alapítvány támogatására tervezett 20.000 Ft-ból 10.000 Ft támogatást nyújtottak. Támogatási szerződés nem készült, elszámolási kötelezettséget sem határoztak meg.

A 84031. Civil szervezetek működési támogatása kormányzati funkción a költségvetési beszámolóban teljesített kiadásként 906.531 Ft szerepel. A főkönyvi könyvelésben ezen a kormányzati funkción a civil szervezeteknek nyújtott támogatások összege 690.499 Ft. A 216.032 Ft eltérés abból adódik, hogy a Római Katolikus Plébániahivatal részére kiutalt összeget helytelenül ide könyvelték.

A kifizetésekhez minden esetben kiállították az utalványrendeleteket; az azonosító adatok, összegek mellett tartalmazták: a kötelezettségvállaló, ellenjegyző (ellenőrző), érvényesítő, utalványozó, pénzügyi ügyintézők aláírásait, a kötelezettségvállalás számát. A kiadási utalványrendeletek tartalmazzák, hogy a szakmai teljesítés igazolása megtörtént, azonban e kulcsfontosságú gazdálkodási jogkör gyakorlójának erre vonatkozó igazolása, keltezéssel ellátott aláírása sem az alapbizonylatokon, sem az utalványrendeleteken nem lelhető fel. A kifizetés bizonylatainak vizsgálatakor néhány esetben előfordult, hogy az alapbizonylaton/számlán szereplő adatok (teljesítés időpontja, fizetési határidő) nincsenek összhangban a kiadási utalványrendeletekre rávezetett adatokkal.

*Pl. Győri Agroker Zrt. olajszűrő cseréjéről szóló számlán a teljesítés ideje 2018. 05.16., az utalványrendeleten a számla adatainál 2018. 07.04., fizetési határidő a számlán 2018. 05.24., az utalványrendeleten 2018. 07.04. A kifizetés 2018. 05.29-én történt az N 74/18. számú számlakivonat szerint.*

*A SIGNAL IDUNA Biztosító Zrt. a Sportegyesület autójának kötelező felelősségbiztosítási díjának számláján a teljesítés időpontja 2018. 03.08., a kiadási utalványrendeleten 2018. 03.22., a fizetési határidő a számlán 2018.03.08., az utalványrendeleten 2018. 03.22. A kifizetés 2018. 03. 06-án megtörtént az N 34/18. számú számlakivonat alapján.*

Általános hiányosság, hogy az utalványrendeleteken:

* a pénzügyi teljesítés időpontja nem került kitöltésre,
* a gazdálkodási jogkörök gyakorlói aláírásának keltezése hiányzik *(a fejlesztési támogatás önrészének utalványrendelete kivételével).*

***Áv. 57. §*** *(1) A teljesítés igazolása során ellenőrizhető okmányok alapján ellenőrizni és igazolni kell a kiadások teljesítésének jogosságát, összegszerűségét, ellenszolgáltatást is magában foglaló kötelezettségvállalás esetében - ha a kifizetés vagy annak egy része az ellenszolgáltatás teljesítését követően esedékes - annak teljesítését.*

*(3) A teljesítést az igazolás dátumának és a teljesítés tényére történő utalás megjelölésével, az arra jogosult személy aláírásával kell igazolni.*

***58. §*** *(3) Az érvényesítésnek tartalmaznia kell az érvényesítésre utaló megjelölést és az érvényesítő keltezéssel ellátott aláírását.*

*(****59. §*** *(2) Utalványozni készpénzes fizetési mód esetén az érvényesített pénztárbizonylatra rávezetett, más esetben külön írásbeli rendelkezéssel lehet..*

*(3) A külön írásbeli rendelkezésen fel kell tüntetni …..*

*g) az utalványozó keltezéssel ellátott aláírását*

A Magyar Labdarúgó Szövetségnek 2018. 01. 30-án kifizetett 803.151 Ft tárgyi eszköz beruházás pályázati önrész kiadási utalványrendeletén az érvényesítés és az utalványozás aláírása 2018. 06. 05. keltezésekkel történt, azaz a kifizetés annak elrendelése előtt már megtörtént.

**INTÉZKEDÉSI JAVASLATOK**

* Minden önkormányzati civil támogatás esetében meg kell kötni a támogatási szerződéseket.
* A támogatási szerződésekhez mellékelni kell az Átláthatósági törvény előírásainak megfelelő nyilatkozatokat.
* Gondoskodni kell minden esetben a támogatások rendeltetésszerű felhasználásának elszámolásáról, illetve beszámoltatásáról.
* A Sportegyesületnek és az Önkéntes Tűzoltó egyesületnek az üzemanyagköltségek megtérítése is támogatásnak minősül. A jövőben ezen teljesített kiadásokat támogatásként kell tervezni és elszámolni.
* A kulcsfontosságú kontroll szerepét betöltő szakmai teljesítés igazolásának megtörténtét megfelelően dokumentálni kell.
* Valamennyi gazdálkodási jogkör gyakorlásakor a keltezést is fel kell tüntetni az utalványrendeleten.
* Az utalványrendeleten szereplő adatoknak szinkronban kell lenni a számla/bizonylat adataival.

Mosonmagyaróvár, 2020. június 24.

NEO-KONTROLL Bt.

Észrevételi jog tudomásulvételi záradéka

A Jelentéstervezetben foglaltakat megismertem. Tudomásul veszem, hogy észrevételeimet a Jelentéstervezet kézhezvételétől számított 8 napon belül köteles vagyok megtenni.

Határidőn belül a nemleges válaszomat is meg kell küldenem a belső ellenőrzést végzőknek.

A határidő elmulasztását egyetértésnek tekintjük.

Aláírásommal igazolom tovább, hogy a Jelentéstervezet 1 példányát a saját hatáskörömben teendő intézkedések céljából, illetve az észrevételi jog gyakorlási feltételének megteremtése érdekében átvettem.

A szükséges intézkedési tervet elkészítem felelősök és határidők megjelölésével. Erről és a megtett intézkedésekről írásban tájékoztatom a belső ellenőrzést végzőket.

Ásványráró, 2020. június 24.

………………………………………… ……………………………………

jegyző polgármester